BROOK วอลุ่มแน่น-พุ่งแรง 16% รับแผนลุยลงทุน “สินทรัพย์ดิจิทัล” ลุ้นงบ Q2 โตต่อ
BROOK วอลุ่มแน่น-พุ่งแรง 16% รับแผนลุยลงทุน “สินทรัพย์ดิจิทัล” ลุ้นงบไตรมาส 2 โตเด่นต่อเนื่อง
BROOK วอลุ่มแน่น-พุ่งแรง 16% รับแผนลุยลงทุน “สินทรัพย์ดิจิทัล” ลุ้นงบไตรมาส 2 โตเด่นต่อเนื่อง
27 ก.ค. 2564

ผู้สื่อข่าวรายงานว่า วันนี้(27ก.ค.64) ราคาหุ้น บริษัท บรุ๊คเคอร์ กรุ๊ป จำกัด (มหาชน) หรือ BROOK ณ เวลา 15.32 น. อยู่ที่ระดับ 0.71 บาท บวก 0.10 บาท หรือ 16.39% สูงสุดที่ระดับ 0.72 บาท ต่ำสุดที่ระดับ 0.64 บาท ด้วยมูลค่าการซื้อขาย 619.06 ล้านบาท

โดยก่อนหน้านี้นายวริศ บูลกุล กรรมการผู้จัดการใหญ่ ฝ่ายสินทรัพย์ดิจิทัล BROOK ประกอบธุรกิจที่ปรึกษาด้านการลงทุนและอสังหาริมทรัพย์ชั้นนำของประเทศไทย เปิดเผยว่า บริษัทฯได้เข้าลงทุนในสินทรัพย์ดิจิทัล ประเภท ‘บิทคอยน์’ โดยทำการบันทึกบัญชีสินทรัพย์ดิจิทัลเป็นสินค้าคงเหลือสินทรัพย์ดิจิทัล
ซึ่งเริ่มลงทุนในไตรมาสที่ 1/64 จำนวน 205 ล้านบาท และในไตรมาสที่ 2 ได้ลงทุนเพิ่มเติม จำนวน 902 ล้านบาท ทำให้มูลค่ารวมในการลงทุนสินทรัพย์ดิจิทัลของ Brook ขณะนี้ อยู่ที่ระดับ 1,107 ล้านบาท ซึ่งเป็นไปตามกรอบการลงทุนของคณะกรรมการบริษัทฯที่ให้ไว้เกี่ยวกับการลงทุนในสินทรัพย์ดิจิทัล
ทั้งนี้จากการพิจารณาของคณะกรรมการบริษัทด้านสภาวะแวดล้อมในการลงทุน (Investment Climate) ประเมินความเหมาะสมการลงทุนอยู่ที่ 1,200 ล้านบาทในเฟสแรก  โดยการลงทุนในอนาคตคาดว่าจะลงทุนอีก  93 ล้านบาทในเหรียญ และ/หรือ โครงการธุรกิจที่เกี่ยวข้องกับสินทรัพย์ดิจิทัลให้แล้วเสร็จภายในไตรมาสที่ 2
“บริษัทเข้าลงทุนในบิทคอยน์ราว 200 ล้านบาท ในไตรมาสที่ 1 ที่ผ่านมา ซึ่งล่าสุดได้เข้าลงทุนเพิ่มจนมีมูลค่าอยู่ที่ 1,107 ล้านบาท ใน Bitcoin, Ethereum, Binance, Uniswap, Enjin, Filecoin และเหรียญอื่นๆ โดยทางบริษัทได้กระจายการลงทุน เพื่อลดความเสี่ยงและเพื่อเติบโตไปพร้อมๆกับ Network Digital Asset เราเชื่อมั่นในพื้นฐานของสินทรัพย์ดิจิทัลในระยะยาว เนื่องจากจำนวนผู้ใช้งานและจำนวนเงินที่เข้ามาลงทุนในระบบยังคงเพิ่มขึ้นอย่างต่อเนื่อง” นายวริศ กล่าว
ด้านบริษัทรายงานผลประกอบการไตรมาส 1/64 มีรายได้รวม 264.62 ล้านบาท เพิ่มขึ้น 403.37%  เมื่อเทียบกับช่วงเดียวกันของปีก่อนที่มีรายได้รวม 212.05  ล้านบาท  และมีกำไรสุทธิ 182.14  ล้านบาท เทียบกับช่วงเดียวกันของปีก่อนขาดทุนสุทธิ 309 ล้านบาท โดยการปรับเพิ่มขึ้นของกำไรมาจากธุรกิจหลักที่ปรึกษาด้านธุรกิจและการเงิน คาดผลงานไตรมาส 2/2564 โตเด่นต่อเนื่องจากไตรมาสแรก